คนการเงินรวมใจถวายอาลัยในหลวง
เมื่อวานนี้หน่วยงานในแวดวงตลาดเงินและตลาดทุน อาทิ ธนาคารไทยพาณิชย์ ธนาคารแห่งประเทศไทย (ธปท.)
15 ต.ค. 2559

โดย...ทีมข่าวการเงิน-หุ้น
เมื่อวานนี้หน่วยงานในแวดวงตลาดเงินและตลาดทุน อาทิ ธนาคารไทยพาณิชย์ ธนาคารแห่งประเทศไทย (ธปท.) ธนาคารออมสิน และตลาดหลักทรัพย์แห่งประเทศไทย ได้ร่วมถวายความอาลัย ตามที่มีประกาศสำนักพระราชวัง เรื่อง พระบาทสมเด็จพระปรมินทรมหาภูมิพลอดุลยเดชมหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร สวรรคต
ทั้งนี้ พนักงานทุกหน่วยงานสวมชุดดำ ทุกคนล้วนมีใบหน้าเศร้าหมอง บางคนก็ร้องไห้ บรรยากาศโดยทั่วไปมีแต่ความเศร้าโศก โดยที่ธนาคารไทยพาณิชย์นั้นมีพนักงานเข้าร่วมหลายร้อยคน อานันท์ ปันยารชุน นายกกรรมการธนาคารไทยพาณิชย์ เป็นตัวแทนพนักงานธนาคารกล่าวถวายคำอาลัยด้วยน้ำเสียงสั่นเครือและถึงกับหลั่งน้ำตาออกมา



อานันท์
 
ด้าน ธปท. วิรไท สันติประภพผู้ว่าการ ธปท. นำพนักงาน ธปท.ร่วมกันถวายสัตย์ปฏิญาณต่อพระบาทสมเด็จพระเจ้าอยู่หัวในพระบรมโกศ ว่า “เราทั้งหลายจะปฏิบัติงานด้วยความซื่อสัตย์สุจริต เจริญรอยตามเบื้องพระยุคลบาท มุ่งมั่นแน่วแน่แก้ไขปัญหาของประเทศชาติและประชาชน สร้างสรรค์คุณประโยชน์แก่แผ่นดิน
ในโอกาสนี้ขอเชิญชวนให้เราทั้งหลาย ร่วมตั้งจิตตภาวนาตามหลักศาสนาของตนและอัญเชิญสิ่งศักดิ์สิทธิ์ที่เคารพนับถือ เพื่ออธิษฐานให้ดวงพระวิญญาณของพระบาทสมเด็จพระเจ้าอยู่หัวในพระบรมโกศสถิตในสรวงสวรรค์ และทรงอภิบาลคุ้มครองราชอาณาจักรไทย และพสกนิกรของพระองค์ ให้มีความสงบร่มเย็นและสันติสุข ดุจดังที่ประเทศไทยมีมาโดยตลอด ภายใต้ร่มพระบารมียาวนาน 70 ปี”



ธนาคารแห่งประเทศไทย
 
ส่วน ชาติชาย พยุหนาวีชัย ผู้อำนวยการธนาคารออมสิน ได้ร่วมกับพนักงานถวายอาลัยที่ลานหน้าธนาคารออมสินสำนักงานใหญ่
สำหรับตลาดหลักทรัพย์ฯ นั้น ชัยวัฒน์ วิบูลย์สวัสดิ์ ประธานกรรมการนำผู้บริหารและพนักงานกลุ่มตลาดหลักทรัพย์ฯ ยืนสงบนิ่ง 9 นาที ในพิธีการถวายความอาลัย แด่พระบาทสมเด็จพระเจ้าอยู่หัวในพระบรมโกศ



ธนาคารออมสิน
 



ตลาดหลักทรัพย์แห่งประเทศไทย